**Informatīvais ziņojums**

**“Valsts informācijas sistēmas “Numerācijas datubāze” atjaunošanai nepieciešamā finansējuma piesaiste”**

Informatīvais ziņojums sagatavots, lai izpildītu Ministru kabineta 2017.gada 14.novembra sēdē izskatīto Ministru kabineta noteikumu projekta “Grozījumi Ministru kabineta 2014.gada 21.janvāra noteikumos Nr.45 “Numerācijas pārvaldīšanas kārtība, izveidojot un uzturot numerācijas datubāzi”” (prot.Nr.57 47.§) 2.puntu un informatīvā ziņojuma “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2016.gadu” un rīkojuma projekts “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2016.gadu” (prot.Nr.57 46.§) 3.puntu, kurā tika dots uzdevums Vides aizsardzības un reģionālās attīstības ministrijai sadarbībā ar Satiksmes ministriju un Sabiedrisko pakalpojumu regulēšanas komisiju līdz 2018.gada 30.martam izvērtēt Numerācijas datubāzes uzturēšanas un attīstības finansēšanas mehānismu, izvērtējot iespēju tās uzturēšanu un attīstību finansēt no ieņēmumiem, kas gūti no maksājumiem par numerācijas resursu lietošanas tiesībām.

1. **Esošās situācijas apraksts.**

Valsts informācijas sistēma “Numerācijas datubāze” (turpmāk – Numerācijas datubāze) ir informācijas sistēma par numerācijas resursu izmantošanu, kas nodrošina valsts funkciju izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu.

Saskaņā ar Elektronisko sakaru likuma 48.panta pirmo daļu valsts akciju sabiedrība „Elektroniskie sakari” (turpmāk – VAS „Elektroniskie sakari”) veido un uztur radiofrekvenču spektra un numerācijas datubāzes, savukārt minētā likuma 55.panta otrā daļa noteic, ka kārtību kādā VAS „Elektroniskie sakari” pārvalda numerāciju, izveidojot un uzturot numerācijas datubāzi, nosaka Ministru kabinets.

Numerācijas datubāzes struktūra paredz iespējas:

- informācijas ievadīšanai par piešķirtajām numerācijas tiesībām un to izmaiņu statusu;

- informācijas ievadīšanai par numerācijas izmantošanu;

- valsts numerācijas nodevas administrēšanai un aprēķināšanai;

- uzkrātās informācijas publiskai piekļuvei, nodrošinot pārskatu par numerācijas piešķīrumiem.

Numerācijas datubāze satur Sabiedrisko pakalpojumu regulēšanas komisijas (turpmāk – Regulators) ievadītu informāciju par elektronisko sakaru komersantam (turpmāk – komersanti) piešķirtajām, pagarinātajām, anulētajām un tālāk nodotajām numerācijas lietošanas tiesībām, un komersanta iesniegtu informāciju par numerācijas faktisko izmantošanu. VAS “Elektroniskie sakari” nodrošina, lai Regulatoram un komersantiem būtu piekļuve datubāzei datu ievadīšanai. Informācijas sniegšana datubāzē ir attiecināma uz visiem komersantiem, kuriem ir piešķirtas numerācijas tiesības.

Ministru kabineta 2018.gada 12.marta rīkojums Nr.102 “Elektronisko sakaru nozares politikas plāns 2018.–2020.gadam” (prot. Nr. 11 34. §) paredz rīcības virzienu (2.7.apakšpunkts), lai veiktu pasākumus “Valsts informācijas sistēmas “Numerācijas datubāze”” drošības risku novēršanai un funkcionalitātes attīstībai, kā rezultātā līdz 2020.gada 1.janvārim tiktu veikta drošības risku novēršana un nepieciešamās funkcionalitātes izstrāde, kā arī noteiktas aktuālās prasības Numerācijas datubāzes funkcionalitātei un uzturēšanai.

1. **Datubāzes attīstības posmi un tehniskā kapacitāte.**

VAS “Elektroniskie sakari” Numerācijas datubāzi 2005. gadā izveidoja par ieņēmumos gūtajiem līdzekļiem, lai nodrošinātu valsts deleģēto funkciju izpildi. Sākotnēji Numerācijas datubāze nodrošināja informācijas saglabāšanu septiņzīmju numuriem un 2007.gadā līdz ar numerācijas maiņu tika pārkārtota uz astoņzīmju numuru informācijas saglabāšanu.

Numerācijas pārvaldīšanas kārtību, kādā tiek uzturēta valsts funkciju izpildei nepieciešamās informācijas apkopošana, uzkrāšana un apstrādāšana tika noteikta Ministru kabineta 2008.gada 11.augusta noteikumos Nr.656 “Kārtība, kādā Elektronisko sakaru direkcija pārvalda numerāciju, izveidojot un uzturot numerācijas datubāzi”, kas 2014.gadā tika aizstāti ar Ministru kabineta 2014. gada 21. janvāra noteikumiem Nr. 45 „Numerācijas pārvaldīšanas kārtība, izveidojot un uzturot numerācijas datubāzi” (turpmāk – noteikumi).

Numerācijas datubāzē 2009. gadā tika izveidota iespēja īso kodu - kas nodoti elektronisko sakaru operatoru rīcībā, administrēšanai, lai izpildītu numerācijas nodevas pārraudzību.

Numerācijas datubāze tika izveidota uz vienas platformas ar “Izsaucēja atrašanās vietas datubāzi”, lai nodrošinātu valsts deleģēto funkciju izpildi ar mērķi noteikt zvanītāja vietas atrašanu. 2014.gadā zvanītāja atrašanās vietas datubāze tika nodota Iekšlietu ministrijai. Šīs sistēmas funkcionalitātes atdalīšana radīja vēl papildus Numerācijas datubāzes struktūras loģikas sarežģītību un sistēmas funkciju lēndarbību.

Numerācijas datubāzes funkcionālajā un drošības auditā, kas tika veikts 2015.gadā tika secināts, ka Numerācijas datubāze tās desmit kalpošanas gados ir novecojusi, un tās izstrādes tehnoloģijas vairs netiek attīstītas, tādējādi nav iespējams atjaunināt un uzturēt datubāzes programmatūru. Ilggadēji lietotās Numerācijas datubāzes sistēmas izmantošana kopumā rada būtiskus drošības un funkcionalitātes darbības riskus: nesankcionēta piekļuve datiem, datu patvaļīga modificēšana, iznīcināšana, informācijas ticamības mazināšana un citi riski. Līdz ar to no informācijas sistēmas darbības drošības, funkcionalitātes un ekonomiskuma viedokļa optimāla būtu jaunas Numerācijas datubāzes izstrāde ar datubāzē esošo datu migrāciju jaunā programmatūrā. Jebkuri kapitālieguldījumi esošajā sistēmā, lai izveidotu papildus funkcionalitāti, jāuzskata par īstermiņa risinājumu, perspektīvē zaudējumus nesošu, kuri ilgtermiņā radītu augstākas uzturēšanas izmaksas un nenodrošinātu datubāzes funkciju veikšanas kvalitāti.

Regulators vairākkārt vērsies Vides aizsardzības un reģionālās attīstības ministrijā un VAS “Elektroniskie sakari”, ar informāciju par nepieciešamību papildināt Numerācijas datubāzi ar jauniem datu laukiem efektīvākai numerācijas resursu administrēšanai, tomēr, ievērojot esošās sistēmas tehniskā nodrošinājuma trūkumus, tas netiek vērtēts kā racionāli paveicams risinājums. Savukārt, attīstot Numerācijas datubāzes jauno sistēmu, papildinājumi būs iespējami.

1. **Numerācijas nodeva par īsajiem kodiem.**

Ministru kabineta 2009.gada 11.augusta noteikumi Nr.892 “Noteikumi par numerācijas lietošanas tiesību ikgadējo valsts nodevu” nosaka kārtību, kādā aprēķina ikgadējo valsts nodevu par numerācijas lietošanas tiesībām. Nodevu valsts budžetā maksā elektronisko sakaru komersants, kuram ir piešķirtas vai piešķirtas un pagarinātas īso kodu lietošanas tiesības. 2009.gadā, lemjot par nodevas par numerācijas resursu lietošanu ieviešanu Latvijā, galvenais kritērijs bija resursu pieejamība. Nodeva tika attiecināta tikai uz īsajiem kodiem, kas bija un joprojām ir vienīgais reāli ierobežotais numerācijas resurss.

Elektronisko sakaru likuma 58.panta otrā daļa noteic, ka valsts nodevu ieskaita valsts budžetā, un no dotācijas no vispārējiem ieņēmumiem tiek nodrošināts finansējums elektronisko sakaru nozares politikas īstenošanai.

 Numerācijas datubāzes esošās sistēmas finansēšana tiek organizēta no valsts budžeta programmas 30.00.00 “Attīstības nacionālie atbalsta instrumenti”, piešķirot VAS “Elektroniskie sakari” valsts budžeta dotāciju 89 237, 00 EUR apmērā.

2017.gadā par īso kodu lietošanas tiesībām valsts budžetā tika iemaksāti 208 590 EUR. 2018., 2019. un 2020.gadā par īso kodu lietošanas tiesībām tiek plānotas iemaksas valsts budžetā 197 243 EUR.

1. **Datubāzes izstrādes posmi un termiņi.**

Saskaņā ar Ministru kabineta 2017.gada 14.novembra sēdes protokollēmumu Nr.57 46.§informatīvais ziņojums “Par valstij dividendēs izmaksājamo VAS “Elektroniskie sakari” peļņas daļu par 2016.gadu” un rīkojuma projektu “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2016.gadu”, tika atbalstīts Vides aizsardzības un reģionālās attīstības ministrijas kā VAS “Elektroniskie sakari” kapitāla daļu turētāja priekšlikums, ka VAS “Elektroniskie sakari” 2016.gada tīrās peļņas daļa 56 530,10 EUR apmērā tiek novirzīta jaunas Numerācijas datubāzes izstrādes 1.kārtai.

Tehnoloģiski atjaunotas Numerācijas datubāzes izstrādi un ieviešanu tās sākumposmā - ar esošo datu apjoma integrēšanu, paredzēts nodrošināt līdz 2019.gada 1.janvārim. Ministru kabineta 2017. gada 14. novembra noteikumi Nr.673 “Grozījumi Ministru kabineta 2014. gada 21. janvāra noteikumos Nr. 45 „Numerācijas pārvaldīšanas kārtība, izveidojot un uzturot numerācijas datubāzi”” paredz Regulatora darbā primāri nepieciešamo datu lauku ieviešanu Numerācijas datubāzē tās izstrādes pirmajā posmā un spēkā stāšanos līdz 2019.gada 1.janvārim. Otrajā Numerācijas datubāzes izstrādes posmā paredzēts ieviest pārējos datu laukus un noslēgt izstrādi līdz 2020.gada 1.janvārim.

2018. gada 5. jūnijā VAS “Elektroniskie sakari” valde, pamatojoties uz iepirkuma konkursa rezultātiem, nolēma slēgt līgumu SIA “UNISO” par kopējo līguma summu līdz EUR 145 062,50 (viens simts četrdesmit pieci tūkstoši sešdesmit divi *euro*, 50 centi) bez pievienotās vērtības nodokļa (turpmāk – PVN), kas ir EUR 175 525,63 ar PVN.

Iepirkuma līguma summas sadalījums:

|  |  |  |
| --- | --- | --- |
| **Veicamie darbi** | **Summa EUR** **ar PVN** | **Plānotais maksājumu periods** |
| Numerācijas datu bāzes pirmās kārtas izstrāde un ieviešana | 65 415,63 | 30.12.2018. |
| Numerācijas datu bāzes otrās kārtas izstrāde un ieviešana | 34 485,00 | 30.12.2019. |
| Sistēmas uzturēšanas pakalpojumu un izmaiņu pieprasījumu realizācija | 75 625,00 | 01.01.2019. - 30.12.2019. |

1. **Finansēšanas mehānisma izvērtēšana.**

Lai rastu Ministru kabineta 2017.gada 14.novembra sēdes protokollēmumā (prot.Nr.57 46.§ un 47.§) dotā uzdevuma risinājumu, Vides aizsardzības un reģionālās attīstības ministrija izveidoja darba grupu, kurā tika deleģēti Satiksmes ministrijas, Regulatora, Finanšu ministrijas, biedrības “Latvijas Informācijas un komunikācijas tehnoloģijas asociācija” (turpmāk – LIKTA) un biedrības “Latvijas Telekomunikāciju asociācija” (LTA) pārstāvji.

2017.gada 12.decembrī darba grupa tika aicināta uz pirmo sēdi, kurā tika pārrunāta Numerācijas datubāzes izstrādes un izmaiņu vēsture, esošās sistēmas darbības traucējumi, un diskutēts par funkcionāli atjaunotas Numerācijas datubāzes izstrādes finansējuma iespējām. Iesaistītās institūcijas un biedrības tika aicinātas sniegt viedokļus Numerācijas datubāzes izveidei nepieciešamā finansējuma variantiem.

Apspriešanai 2018.gada 15.februāra darba grupā tika nodoti piedāvājuma varianti: divi varianti (A un B), ko piedāvāja Regulators un variants (C), ko piedāvāja Satiksmes ministrija, kā arī tika pārrunāts nozares komersantu viedoklis par Numerācijas datubāzes uzturēšanas un attīstības finansēšanu.

**Variants A. Nodevas noteikšana par visiem numerācijas resursiem**.

Priekšlikums (A) paredzēja nodevas noteikšana par vairākiem numerācijas veidiem: par publiskā mobilā telefonu tīkla numuriem “2XXXXXXX”; par publiskā fiksētā telefonu tīkla numuriem “6XXXXXXX” (0,02 EUR gadā); par pakalpojumu numuriem “8XXXXXXX”, “81XXXXXX”, “9XXXXXXX”, “78XXXXXX” (0,6 EUR gadā); par identifikācijas kodiem (2 EUR gadā), izņemot starptautisko signalizācijas punktu kodu.

|  |  |
| --- | --- |
| “2XXXXXXX”, “6XXXXXXX” | 0,02 EUR gadā |
| “8XXXXXXX”, “81XXXXXX”, “9XXXXXXX”, “78XXXXXX” | 0,6 EUR gadā |
| identifikācijas kodiem | 2 EUR gadā |

Ieņēmumu prognoze (pēc atteikšanās no brīvajiem numerācijas resursiem) ap 188 000 EUR gadā. Gadījumā, ja elektronisko sakaru komersantu rīcībā nodotie numerācijas resursi pārsniedz reālo numerācijas izmantošanu un numerācijas resursi tiek “pieturēti”, nevis izmantoti, numerācijas nodeva varētu veicināt šī resursa nodošanu valstij.

**Variants B. Nodevas noteikšana par pakalpojumu numuriem**.

Priekšlikums (B) paredzēja nodevas noteikšanu par pakalpojumu numuriem: par bezmaksas izsaukuma pakalpojuma numuriem “8XXXXXXX”; dalītās samaksas pakalpojuma numuriem “81XXXXXX”; papildu samaksas pakalpojuma numuriem “9XXXXXXX”; citu veidu pakalpojumu numuriem “78XXXXXX” (2,4 EUR gadā).

Pakalpojumu numuru maksas diferencēšana nebūtu nepieciešama, jo tā neskar iedzīvotājus, ņemot vērā, ka par numuru komersantam maksā pakalpojuma sniedzējs.

|  |  |
| --- | --- |
| “8XXXXXXX”, “81XXXXXX”, “9XXXXXXX”, “78XXXXXX” | 2.4 EUR gadā |

Ieņēmumu prognoze pēc atteikšanās no brīvajiem numerācijas resursiem ap 182 000 EUR gadā. Gadījumā, ja elektronisko sakaru komersanti ir rezervējuši (saņēmuši) numerācijas resursus, kas pārsniedz to klientu skaitu, numerācijas nodeva varētu veicināt šī resursa nodošanu valstij.

**Viedokļu izvērtējums variantam A un B.**

Ja (A) variants attiecas uz jebkuru iedzīvotāju – tālruņa lietotāju, (B) variants attiecas tikai uz pakalpojumu numuriem, kam praktiski nebūtu jāatstāj ietekme uz iedzīvotājiem, jo samaksa par numura izmantošanu notiek starp komersantu un pakalpojuma satura nodrošinātāju.

Darba grupā pārstāvētie komersanti iebilst pret ikgadējās valsts nodevas par numerācijas lietošanas tiesībām likmes paaugstināšanu vai nodevas attiecināšanu uz jebkuriem citiem Ministru kabineta noteikumu „Ministru kabineta 2015. gada 30. jūnija noteikumi Nr. 367 „Nacionālais numerācijas plāns”” - numerācijas resursiem.

LIKTA ir iebildusi iespējamai maksas noteikšanai numerācijas resursiem, nosakot, ka nodevas ieviešanai par visu numerācijas resursu lietošanas tiesībām nav pamata – numerācijas resursi (izņemot īsos kodus), Latvijā šobrīd pieejami praktiski neierobežotā apjomā, un nodevas piemērošana visiem numerācijas veidiem kļūtu par būtisku iemeslu sniegto pakalpojumu izmaksu pieaugumam, sekojoši arī pakalpojumu tarifu pieaugumam vai investīciju kritumam. Numerācijas datubāzes atjaunošana, pat ja tā būtu nepieciešama, nevar tikt īstenota, paaugstinot numerācijas nodevu vai paplašinot tās piemērošanu.

Ja ieviestu regulāru maksājumu, nodeva tiktu noteikta par īslaicīga mērķa sasniegšanu - Numerācijas datubāzes veidošanai nepieciešamo otrās kārtas finansēšanu, kas pārsniedz konkrētā uzdevuma vajadzības, līdz ar to nav samērīga. No otras puses, ja tiktu ieviesta nodeva, tiktu veicināti ieņēmumi valsts budžetā un tiktu nodrošināts finansējums ilgtermiņa numerācijas politikai, kā arī tiktu veicināta brīvo numerācijas resursu nodošana valstij.

**Variants C. Nodevas noteikta apjoma novirzīšana.**

Priekšlikums (C) paredzēja nodevas noteikta apjoma novirzīšanu Numerācijas datubāzes attīstībai un izstrādes otrajai kārtai, veicot grozījumus Elektronisko sakaru likumā, lai noteiktu konkrētu nodevas izmantošanas mērķi. Ministru kabineta 2009.gada 11.augusta noteikumu Nr.892 “Noteikumi par numerācijas lietošanas tiesību ikgadējo valsts nodevu” 4.punkts noteic, ka nodevu ieskaita valsts pamatbudžeta ieņēmumos, savukārt, Elektronisko sakaru likuma 58.panta otrā daļa paredz, ka no numerācijas nodevas ieņēmumiem tiek nodrošināts finansējums (dotācija) elektronisko sakaru nozares politikas īstenošanai.

**Variants D. VAS “Elektroniskie sakari” peļņas novirzīšana.**

Numerācijas datubāzes izstrādes 1. kārtai no VAS “Elektroniskie sakari” peļņas par 2016. gadu novirzīti 56 530,10 EUR. Variants (D) paredzēja VAS “Elektroniskie sakari” peļņas novirzīšanu Numerācijas datubāzes izstrādes 2.kārtai, plānotā nepieciešamā finansējuma 168 470 EUR apmērā, aprēķināta pirms iepirkuma procedūras noslēgšanās.

Plānojot finansējuma pieejamību, nebūtu pieļaujama tā sadrumstalošana vairāk nekā divās kārtās. Ja Numerācijas datubāzes izstrāde tiku realizēta vairāk nekā divās kārtās, pastāv iespēja, ka tas aizkavētu sistēmas ieviešanu par vairāk nekā trīs gadiem, kā rezultātā netiktu izpildīti ar Ministru kabineta 2017. gada 14. novembra noteikumiem Nr.673 “Grozījumi Ministru kabineta 2014. gada 21. janvāra noteikumos Nr. 45 "Numerācijas pārvaldīšanas kārtība, izveidojot un uzturot numerācijas datubāzi"” noteikto papildus funkciju iedibināšana Numerācijas datubāzē, ko plānots noslēgt līdz 2020. gada 1. janvārim.

**Viedokļu izvērtējums variantam C un D.**

Darba grupā komersanti atbalstīja tādus variantus, kas neprasa no tiem papildu izdevumus: (C) un (D).

Variants (C), lai paredzētu Elektronisko sakaru likumā konkrētu īso kodu nodevas izmantošanas mērķi - datubāzes izstrādei un attīstībai, ņemot vērā, ka jau šobrīd komersantu veiktie gada maksājumi sedz plānotos izdevumus 2.kārtai, netika tālāk risināts.

Tika atbalstīts (D) variants – rast iespēju otro izstrādes kārtu finansēt no VAS “Elektroniskie sakari” peļņas daļas, kas kā valsts kapitālsabiedrība darbojas administratīvu funkciju veikšanai. Risks, ja netiek rasts finansējums, netiek īstenota numerācijas datubāzes izstrādes 2.kārta 2019.gadā, tā aptādinot datubāzes izstrādes procesu.

**Variants E. Valsts informācijas sistēmas un privātās informācijas sistēmas sadarbība numerācijas datu nodrošināšanā.**

Darba grupas 2018.gada 15.februāra sanāksmē komersanti ierosināja izskatīt iespēju izmantot komersantu uzturēto “DIVI” datubāzi. “DIVI” datubāze ([www.numuri.lv](http://www.numuri.lv)) tika izveidota, lai apmainītos ar informāciju par konkrētu elektronisko sakaru komersantu pārziņā esošiem numuriem, un to izmanto vairāki elektronisko sakaru nozares komersanti.

 Variants (E) netiek tālāk detalizēts, ievērojot, ka Numerācijas datubāze ir valsts informācijas sistēma, un nav atbalstāma situācija, ka komersants būtu gan sistēmas uzturētājs, gan lietotājs.

1. **Piedāvātais risinājums.**

Darba grupā izskatītie varianti (A) un (B), paredzot nodevas ieviešanu, tiek atzīti par nesamērīgiem, jo nodeva tiktu noteikta par īslaicīga mērķa sasniegšanu, kas pārsniedz konkrētā uzdevuma finansējuma vajadzības. Variants (C), ievērojot tā negatīvo ietekmi uz budžetu, lai paredzētu Elektronisko sakaru likumā jau esošās īso kodu nodevas konkrētu izmantošanas mērķi - datubāzes izstrādei un attīstībai, netika tālāk risināts. Variants (E), paredzot izmantot komersantu uzturēto “DIVI” datubāzi, netiek virzīts, ievērojot, ka Numerācijas datubāze ir valsts informācijas sistēma.

Vides aizsardzības un reģionālās attīstības ministrija ir izvērtējusi VAS “Elektroniskie sakari” iesniegto informāciju ar piedāvājumu 2.kārtas Numerācijas datubāzes finansējumam. Piedāvātais risinājums 2.kārtas Numerācijas datubāzes izstrādei pamatots ar VAS “Elektroniskie sakari” apzināto summu 373 364 EUR apmērā, kas izveidojusies Latvijas valstī veiktās nodokļu reformas rezultātā, kad vairākus gadus uzņēmuma veiktie aprēķini atliktā uzņēmuma ienākuma nodokļu saistībām neplānoti vienā gadā ir atzīstami pārskata gada ieņēmumos.

Izpildot doto uzdevumu, izvērtēt Numerācijas datubāzes uzturēšanas un attīstības finansēšanas mehānismu, izvērtējot iespēju tās uzturēšanu un attīstību finansēt no ieņēmumiem, kas gūti no maksājumiem par numerācijas resursu lietošanas tiesībām, Vides aizsardzības un reģionālās attīstības ministrijas ieskatā, nepieciešams atbalstīt, finanšu līdzekļu 110 110,00 euro apmērā piešķiršanu Numerācijas datubāzes izstrādes 2. kārtai no VAS “Elektroniskie sakari” atliktā uzņēmuma nodokļa saistībām, kas izveidojās saistībā ar izmaiņām normatīvajos aktos.

Jautājuma tālākā virzība par Numerācijas datubāzes attīstību ir jāskata atbilstoši Ministru kabineta 2015.gada 22.decembra noteikumiem Nr.806 “Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs), prognozē un nosaka dividendēs izmaksājamo peļņas daļu un veic maksājumus valsts budžetā par valsts kapitāla izmantošanu”. Savukārt Numerācijas datubāzes uzturēšanas sistēma jāturpina atbilstoši Ministru kabineta 2014. gada 21. janvāra noteikumiem Nr. 45 „Numerācijas pārvaldīšanas kārtība, izveidojot un uzturot numerācijas datubāzi”.

Rezumējot pārskatu, numerācijas nodeva par īsajiem kodiem nevar tikt izmantota Numerācijas datubāzes izstrādes 2. kārtai, un, lai šim mērķim nebūtu jāparedz papildus finanšu līdzekļi no valsts budžeta un netiktu radīts papildus finansiālais slogs nozarē strādājošajiem komersantiem, jautājums tiks virzīts ar Ministru kabineta rīkojuma projektu “Par valstij dividendēs izmaksājamo valsts akciju sabiedrības “Elektroniskie sakari” peļņas daļu par 2017. gadu”.

Vides aizsardzības un reģionālās

attīstības ministrs K. Gerhards